Det flere hundrede år gamle marked åbnede officielt torsdag aften med fest og farver. Her stod ANR for den første live-koncert, og for mange gæster fortsatte festen til den lyse morgen. Nordjyllands Politi var forbi markedet et par gange i løbet af natten, men festen foregik forholdsvis stille og roligt. - Vi har været deroppe et par gange i løbet af natten. Det har mest af alt været til skænderier og lidt slagsmål, siger Karsten Hørup Kristensen, vagtchef ved Nordjyllands Politi. Klokken 05:00 fredag morgen måtte Nordjyllands Politi dog tage en 21-årig fyr med på stationen. - Han var meget beruset og formentlig påvirket, så vi tog ham med, og nu sidder han i detention. Så kan han lige falde lidt ned, siger vagtchefen. Torsdag aften var det altså fest og musik, der var i fokus på markedet, men i dag begynder handlen med heste på den store plads. Det forventes at flere end 200.000 mennesker vil lægge vejen forbi Hjallerup i de kommende dage. Udover den traditionelle handel med dyr, så er der også både koncerter og tivoli på pladsen. Men mange kommer for at gøre en god handel.
Hjallerup Marked blev skudt i gang torsdag aften med fest og farver. Ifølge Nordjyllands Politi har den første nat været forholdsvis rolig.